А сёння ў Марыі Феліксаўны – радасць падвоеная: з расійскага Балтыйска прыехала на малую радзіму дачка Сабіна. Яшчэ праз некалькі хвілін старэнькую матулю беражліва і з асаблівай пяшчотай прытуліў да грудзей сын Тадэвуш, які з жонкай Соф’яй Восіпаўнай прыйшоў з суседніх Навасёлак. Далучылася да кампаніі абыходлівая і ўважлівая нявестка Ірына Іванаўна – жонка сына Мечыслава. З гэтымі роднымі і блізкімі людзьмі, а таксама з васьмю ўнукамі і чатырнаццаццю праўнукамі зайшла мая гераіня ў браму даўгавечнасці, якую дараваў ёй Гасподзь. Згадзіцеся, вялікая сям’я і ёсць той важкі “пасаг”, які падрыхтавала гэта ўнікальная жанчына роднай старонцы і грамадству.